ТРИ ПОГЛЕДА НА ЦВЕТ – изложба слика – пастела и акварела - Анамарије Вартабедијан, Марион Дедић и Душанке Вартабедијан

Галерија Сингидунум, Кнеза Михаила 40, Београд

Изложба слика „Три погледа на цвет“ у Галерији Сингидунум представља радове три уметнице које је повезала тема природе, кроз једно од њених најлепших стваралачких дела, а то је цвет. Цвет, мало чудо природе, је својим бојама, мирисима и облицима од давнина пленио пажњу, дивљење и покретао машту човека. Отуда је шаролики свет цвећа препун симболике и значења дубоко уткан у народна веровања, обичаје, ритуале и предања широм света. Храна, лек или отров, весник нових почетака, симбол духовности и рађања, али и крхкости, пролазности и смрти само су нека од обележја неодољивих изданака. Говор цвећа је вишезначан, универзалан и представља вид комуникације који се очитује као израз даривања, наклоности, нежности, захвалности и поштовања, среће, љубави, наде, али и страсти, нетрпељивости, љубоморе и зависти...
Заступљеност флоралних мотива у стваралачком раду Анамарије Вартабедијан, Душанке Вартабедијан и Марион Дедић, присутна је дужи низ година. Осим теме нит која спаја три ауторке је дивљење према стваралачкој снази и лепоти природе, чаролији њених бескрајних варијација облика, боја и композиција. Свака понаособ бележи јединствени, неповратни призор иза којег су стварање, трајање, пролазност и обнављање. Вођене личним доживљајем и у оквирима својих уметничких сензибилитета одају сликовни омаж природи кроз цвет, опредељујући се за различите сликарске материјале попут пастела, акварела или комбинованих техника.
Цветни мотиви у радовима Душанке Вартабедијан најчешће су представљени кроз мртве природе или прплетени са пејзажом и изведени акварелом, пастелима или уљем на платну. Композиције призора су складне, одишу спокојем, свежином и лирском атмосфером. Контрасти светло-тамног, валери, разигране линије само су нека од ликовних средстава којима с лакоћом и спонтано гради слику представљајући сопствено виђење света.
Анамарија Вартабедијан ствара сувим пастелом на тамној подлози папира, где биљке и цвеће нису смештени у класичну композицију мртве природе већ спонтано „на неки свој начин“ испуњавају формат папира, као да се још увек налазе у природи. Инспирацију за својеврсне ликовне белешке налази у биљу и пољском цвећу сакупљеном у зеленом приградском окружењу или узбраног током градских шетњи, а каткад купљеног и од уличних продаваца у пролазима београдских улица.
Радови Марион Дедић настају из спонтане, неоптерећене стваралачке игре чија основа је акварел, који понекад комбинује и допуњава другим техникама, градећи цвећем инспирисане композиције на којима се прожимају реално, експресивно и апстрактно. Следећи ритам одабраног призора, најчешће из свакодневног окружења, развија разиграну композицију коју допуњава цртеж као важан градивни елемент.
Биографије:
АНАМАРИЈА ВАРТАБЕДИЈАН (1974) је рођена у Београду. Дипломирала је сликарство на Факултету ликовних уметности у Београду 1998. године, где је 2001. и магистрирала на сликарском Одсеку – смер мозаик у класи проф. Бранка Миљуша. Титулу мастер дизајнер (графички дизајн) стекла је на Факултету за уметност и дизајн у Београду (2014). Докторске уметничке студије примењене уметности и дизајна завршила је 2020. године на Факултету примењених уметности Универзитета у Београду. Приредила је четрдесет шест самосталних изложби и излагала на преко сто групних и осамнаест изложби породице Вартабедијан широм земље и у иностранству. Члан је Дизајн секције УЛУПУДС-а од 1998. године и Сликарске секције УЛУС-а од 2001. Била је члан Уметничког савета УЛУПУДС-а од 2012. до 2018. године. Професор је на Академији техничких струковинх студија Београд - одсек Београдска политехника, област Графички дизајн. Добитница је више стручних признања од 1996. до данас. 
ДУШАНКА ВАРТАБЕДИЈАН (1937) је рођена у Београду. Дипломирала је на Филолошком факултету Универзитета у Београду Eнглески језик и књижевност 1961. године и Италијански језик 1964. године. Студије Американистике је завршила на Интеруниверзитетском центру за постдипломске студије у Дубровнику (1990). У току дипломских студија провела је годину дана у Лондону где је похађала течај цртања и сликања при Краљевској академији за лепе уметности, а у Београду је била ђак београдског сликара Светолика Лукића. Прва упуства о сликању добила је од Јована Бијелића. Излагала је на осамнаест изложби породице Вартабедијан од 1994. до 2005. године које су одржане у музејима, галеријама и центрима за културу широм Србије, Црне Горе и Културном центру Фаринера у Барселони, Шпанија. Остварила је више самосталних и излагала на преко петнаест групних изложби. 
МАРИОН ДЕДИЋ (1976) рођена je у СР Немачкој. Дипломирала je на сликарском Одсеку Факултета ликовних уметности Универзитета у Београду. Члан је Удружења ликовних уметника Србије (УЛУС) од 2009. године. Остварила је осамнаест самосталних изложби и учествовала на бројним групним изложбама у земљи и иностранству. Добитница је неколико признања и награда за ликовно стваралаштво: Похвала жирија за дигитал арт – 11. Међународна изложба Жене сликари, Центар за културу Мајданпек (2013), Прва награда за цртеж – 14. Међународна изложба Жене сликари, Центар за културу Мајданпек (2016), Похвала уметничког савета за цртеж 23. Јесењи ликовни салон, Велика Плана (2016). Осим сликарсвом бави се и педагошким радом. 
